**Komisiyo y’Igihugu y’Amatora iri mu gikorwa cy’isuzumamigendekere y’amatora ya Perezida wa Repubulika n’ay’abadepite mu Ntara n’Umujyi wa Kigali.**

Guhera kuri uyu wa gatatu tariki 13 Ugushyingo 2024, Komisiyo y'Igihugu y'amatora yatangiye igikorwa cy'isuzumamigendekere y'amatora ya Perezida wa Repubulika n'ay'abadepite yo muri Nyakanga 2024 bikazabera mu Ntara zose n'Umujyi wa Kigali.

Ku munsi wa mbere inama y’Isuzumamigendekere y’amatora yabereye mu Mujyi wa Kigali ihuza Ubuyobozi bw’Umujyi, Abayobozi b’ingabo na Polisi mu Mujyi wa Kigali, Abayobozi b’Uturere, abanyamabanga nshingwabikorwa b’Imirenge, abayobora amatora n’abandi.

Atangiza inama Perezida wa Komisiyo y'Igihugu y'Amatora [Madamu Oda Gasinzigwa](https://x.com/GasinzigwaO) yavuze ko nyuma y'igikorwa cyo gutegura no kuyobora amatora y'Umukuru w'Igihugu n'ay'Abadepite ''ari ngombwa gusubiza amaso inyuma tukarebera hamwe ibyadufasha gukomeza gutegura neza ayo matora.

Yashimiye cyane abagize uruhare bose mu migendekere myiza y’amatora.

Abari mu nama barebeye hamwe ibyagenze neza, bishimira umutuzo wayaranze, umutekano, ubwitabire bw’abaturage mu matora, kimwe n’ibindi byiza byinshi nk’isuku ahatorewe, n’ibindi.

Baganiriye kandi ku tubazo tumwe twagaragaye haba mu myiteguro no mu migendekere y'amatora. Bijyanye n'imiterere y'Umujyi, bitewe n’abaturage bimuka kenshi, imirimo bakora, n'ibindi bituma rimwe na rimwa batitabira inama n’ibikorwa bitegura amatora.

Bimwe mu byagarutsweho bikeneye kongerwamo ingufu harimo:

Abantu benshi batari ku ilisiti y’itora bifuzaga gutorera ku mugereka bitewe n’uko batabashije kwiyimura ku ilisiti y’itora, abandi bamwe batasobanukiwe n’uko amatora yari ateguwe, n’ibindi.

Nyuma yo kungurana ibitekerezo, hafashwe ingamba zitandukanye kugirango imbogamizi zagaragaye nazo zishakirwe umuti, zirimo gukomeza inyigisho z’uburere mboneragihugu ku matora, gukangurira abaturage kwitabira kwiyimura ku ilisiti y'itora , gutegura ahatorerwa hakiri kare, n’ibindi.

Izi nama zizakomereza mu ntara nk’uko gahunda ikurikira ibigaragaza:

AMAJYARUGURU : 18 Ugushyingo 2024

IBURASIRAZUBA : 21 Ugushyingo 2024

AMAJYEPFO : 26 Ugushyingo 2024

IBURENGERAZUBA : 28 Ugushyingo 2024